《题猗兰图》
明代·李昌祺

莽平原兮丰茸，伤极目兮棘丛。棘丛兮匪菅则蓬，彼美君子兮玉雪其容。

湘之水兮幽且雄，腾蛟螭兮舞虬龙。昼黯黯兮雨溟濛，渺音尘兮何由通。

徒结郁兮寸衷，川迢遥兮路不穷。些招魂兮托予悲，揽芳菲以佩服兮聊饰夫厥躬。

色之泛兮光风，芬之播兮谷中。微佳人兮我谁从，思重华兮莫逢，羌独怀古兮寄丝桐。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。